Scott Kelly

Scott Joseph Kelly (sündinud 21. veebruaril 1964) on Ameerika Ühendriikide insener ning endine mereväelane ja NASA astronaut. Ta valiti astronaudiks 1996. aastal ning on osalenud neljal missioonil. Kelly oli 26., 45. ja 46. ekspeditsiooni ajal Rahvusvahelise Kosmosejaama komandör.

Kelly lendas esimest korda kosmosesse detsembris 1999 kui ta oli missiooni STS-103 ajal Discovery piloot. See oli Hubble'i kosmoseteleskoobi kolmas teenindusmissioon. 2007. aastal oli ta missiooni STS-118 komandör ja novembris 2010 sai ta 26. ekspeditsiooni komandöriks. 

Novembris 2012 valiti Scott Kelly ja Mihhail Kornijenko Aasta kosmoses missioonile, mille raames veetsid nad 340 päeva Rahvusvahelises Kosmosejaamas. Nende missioon algas 27. märtsil 2015 kui algas 43. ekspeditsioon ja lõppes 29. veebruaril 2016, kui Kelly andis jaama juhtimise üle 47. ekspeditsiooni komandörile, Timothy Koprale. Kelly naasis Maale 1. märtsil 2016.

Scottil on kaksikvend Mark, kes on samuti endine astronaut ning nad on ainsad kosmoses käinud vennad. 12. märtsil 2016 teatas Kelly, et lõpetab astronaudikarjääri ja lahkub NASA-st. 2017. aastal sai Kelly ÜRO Kosmoseasjade Büroo (UNOOSA) saadikuks, et aidata kaasa teadlikkuse tõstmisele UNOOSA tegevustest ja 2022. aastal UNITED24 projekti saadikuks, millega ostetakse Ukrainale kiirabiautosid.

Viited

 Välislingid 

 Scott Kelly Twitteris
 Scott Kelly biograafia NASA kodulehel (inglise keeles)

Kategooria:Ameerika Ühendriikide astronaudid
Kategooria:Ameerika Ühendriikide sõjaväelased
Kategooria:Marylandi Ülikooli vilistlased
Kategooria:Sündinud 1964